Velvet - Blogok - Gyerekek raboltak ki egy idős asszonyt a temetőben
2010.06.17. 10:09
Két gyerek rabolt ki egy 68 éves nőt a besenyődi temetőben kedd délután, miután rájuk szólt, hogy viselkedjenek rendesen. A két gyerek erre fellökte, többször megütötte és megrúgta, majd elvették a fülbevalóit, a biciklilámpáját és a kulcsát. A gyerekek áldozatuk kerékpárabroncsait is leengedték, hogy ne tudjon utánuk menni, majd sorsára hagyták a magatehetetlenül fekvő asszonyt.
Egy helybeli nő talált rá, majd hazakísérte, csak később derült ki, hogy nyolc napon belül gyógyuló sérüléseket szenvedett. A rendőrök elfogták a feltételezett rablókat, akiknél a rablott tárgyakat is megtalálták. A fiú és a lány beismerte a rablást, de miután egyikük sem múlt még el 14 éves, a gyermekjóléti szolgálatot értesíti a rendőrség. (FH)